## Uredba o unutarnjem ustrojstvu Ministarstva znanosti, obrazovanja i Športa

### NN 29/2004 (8.3.2004.), Uredba o unutarnjem ustrojstvu Ministarstva znanosti, obrazovanja i Športa

# VLADA REPUBLIKE HRVATSKE

811

Na
temelju članka 60. stavaka 1. i 2. Zakona o sustavu držav­ne uprave (»Narodne
novine«, br. 75/93, 48/99, 15/2000, 127/2000, 59/2001 i 199/2003) i članka 27.
stavka 1. Zakona o ustrojstvu i djelokrugu ministarstava i državnih upravnih
organizacija (»Narodne novine«, broj 199/2003), Vlada Republike Hrvatske je na
sjednici održanoj 3. ožujka 2004. godine donijela

## UREDBU

### o unutarnjem ustrojstvu Ministarstva znanosti, obrazovanja i Športa

Članak
1.

Ovom Uredbom uređuje se
unutarnje ustrojstvo Ministarstva znanosti, obrazovanja i športa (u daljnjem
tekstu: Ministarstvo), nazivi i ustrojstvo upravnih organizacija u sastavu
Ministarstva i unutarnjih ustrojstvenih jedinica, poslovi koji se u njima obav­ljaju,
način upravljanja, te okvirni broj službenika i namještenika Ministarstva.

I. UNUTARNJE USTROJSTVO

Članak
2.

Za
obavljanje poslova iz djelokruga Ministarstva ustrojavaju se sljedeće upravne
organizacije u sastavu Ministarstva i unutarnje ustrojstvene jedinice:

 1. Kabinet ministra

 2. Tajništvo Ministarstva

 3. Uprava za financije

 4. Uprava za normativne i upravno-pravne
poslove

 5. Uprava za informacijsko društvo

 6. Uprava za međunarodnu suradnju

 7. Uprava za visoko obrazovanje

 8. Uprava za znanost

 9. Uprava za srednje obrazovanje

10. Uprava za predškolski odgoj i osnovno obrazovanje

11. Uprava za šport

12. Uprava za zajedničke programe

13. Samostalni odjel za tehnologijski razvitak

14.
Samostalna služba za inspekcijske poslove.

II.
DJELOKRUG I USTROJSTVO UPRAVNIH ORGANIZACIJA U SASTAVU MINISTARSTVA I
UNUTARNJIH USTROJSTVENIH JEDINICA

1. KABINET MINISTRA

Članak
3.

U
Kabinetu ministra obavljaju se administrativni, protokolarni, koordinacijski,
korespondencijski poslovi, poslovi u svezi s obavješćivanjem javnosti i
odnosima sa sredstvima javnog priopćavanja, poslovi vezani uz Hrvatski sabor,
Vladu i tijela državne uprave, te pravne osobe koje imaju javne ovlasti iz
djelokruga Ministarstva, poslovi u vezi s evidencijom i pohranom povjerljive pošte,
poslovi unutarnjeg nadzora, poslovi u svezi s organiziranjem i provođenjem
znanstvenog rada za potrebe obrane Republike Hrvatske te drugi stručni i
administrativni poslovi za službene potrebe ministra i državnih tajnika.

U Kabinetu ministra se ustrojava:

1.1. Odjel za praćenje stanja i razvojne strategije

1.2. Odjel za protokol i međunarodnu korespondenciju

1.3. Odjel za unutarnji nadzor.

**1.1.  Odjel za praćenje stanja i razvojne
strategije**

Članak 4.

Odjel za praćenje stanja i razvojne strategije
obavlja poslove praćenja stanja u svim segmentima djelokruga Ministarstva:
putem anketa, predstavki građana i iz drugih izvora prikuplja podat­ke o stanju
u području znanosti, obrazovanja i športa i analitički ih obrađuje te izrađuje
analitička izvješća za potrebe ministra i državnih tajnika, obavlja poslove
izrade dugoročnih i kratkoroč­nih strategija te priprema platforme za donošenje
novih, odnosno izmjene i dopune postojećih propisa iz djelokruga Ministarstva
te obavlja i druge poslove iz svog djelokruga i poslove koje odredi ministar.

**1.2.  Odjel za protokol i međunarodnu
korespondenciju**

Članak
5.

Odjel
za protokol i međunarodnu korespondenciju obavlja stručne, organizacijske i
tehničke poslove protokola za potrebe Ministarstva, poslove organizacije
posebnih svečanih i drugih prigoda, prikuplja podatke i priprema kalendar
posjeta, putovanja ministra i državnih tajnika, koordinira upućivanje čestitki,
zahvala i drugih pisama stranim dužnosnicima i međunarodnim organizacijama i
subjektima, kao i promotivne aktivnosti vezane uz međunarodnu suradnju te
obavlja i druge poslove iz svog djelokruga i poslove koje odredi ministar.

**1.3.  Odjel za unutarnji nadzor**

Članak
6.

Odjel
za unutarnji nadzor obavlja poslove nadzora u ostvarivanju cjelovitih zadaća i
funkcija Ministarstva, ukazuje na neus­klađenosti i postupke u obavljanju
osnovnih funkcija te izvješćuje ministra, predlaže mjere za bolju usklađenost
djelovanja uprava, kao i mjere i zadaće za otklanjanje određenih propusta i nedjelotvornosti,
kontrolira rad svih službenika i namještenika Ministarstva, provodi istragu
prije podnošenja prijedloga za pokretanje postupka zbog teških povreda službene
i radne dužnosti službenika i namještenika Ministarstva pred nadležnim tijelima
i zastupa Ministarstvo pred službeničkim sudom u takvim sluča­jevima,
kontrolira rad unutarnjih ustrojstvenih jedinica, postupa po pravu nadzora u
pojedinim predmetima i donosi odgovarajuća rješenja te obavlja i druge poslove
iz svog djelokruga i poslove koje odredi ministar.

2. tajniŠtvo ministarstva

Članak
7.

U Tajništvu
Ministarstva obavljaju se pravni, kadrovski, organizacijski i računovodstveni
poslovi u vezi s ostvarivanjem plana i programa rada Ministarstva, izradom
prijedloga godišnjeg plana rada Ministarstva i ujedinjavanjem izvješća o radu
unutarnjih ustrojstvenih jedinica Ministarstva, tehničkim usklađivanjem rada
unutarnjih ustrojstvenih jedinica i upravnih organizacija u sastavu
Ministarstva, prijemom i raspoređivanjem službenika i namještenika Ministarstva,
stručnim osposobljavanjem i usavrša­vanjem službenika i namještenika
Ministarstva i nadziranjem njihova rada, te poduzimanjem mjera za osiguranje učinkovitosti
u radu, kao i drugi poslovi koje odredi ministar.

U Tajništvu
se obavljaju opći, personalni i računovodstveni poslovi u vezi sa skrbi o
urednom i pravilnom korištenju imovine i sredstava za rad, opremanju prostora
Ministarstva, voznom parku i korištenju vozila, načinu održavanja sredstava i
opreme, organiziranju prijevoza dužnosnika i službenika, te pomoćni i tehnički
poslovi prijevoda, prijepisa i umnožavanja, pisarnice, otpreme i pismohrane,
ekonomata, telefonista, vratara, održavanja prostora, opreme i čistoće, kao i
drugi poslovi koje odredi ministar.

U Tajništvu
se ustrojava:

2.1.
Odjel za opće i kadrovske poslove

2.2.
Odjel za tehničke poslove i gospodarenje imovinom.

**2.1.  Odjel
za opće i kadrovske poslove**

Članak
8.

Odjel
za opće i kadrovske poslove izrađuje godišnji plan i program rada, te obavlja
upravne, kadrovske i stručne poslove u vezi sa zapošljavanjem službenika i
namještenika, koji se odnose na pripremu rješenja o prijemu i rasporedu na
radno mjesto državnih službenika i namještenika Ministarstva, stručno usavrša­vanje
službenika i namještenika, vođenje osobnih očevidnika i vođenje dosjea državnih
službenika i namještenika te ostalih evidencija iz radnih odnosa, prijave i
odjave na zdravstveno i mirovinsko osiguranje, te obavlja poslove u vezi
prijama državnih službenika i namještenika u državnu službu i prestanka službe,
prijama i dostave pošte, raspoređivanja akata, poslove prijepisa, poslove
arhiviranja i čuvanja arhivske građe, kao i druge poslove iz svoga djelokruga
koje odredi ministar.

**2.2.** **Odjel za tehničke
poslove i gospodarenje imovinom**

Članak
9.

Odjel
za tehničke poslove i gospodarenje imovinom obavlja pomoćne i tehničke poslove,
brine o održavanju voznog parka Ministarstva, kao i o održavanju zgrade
Ministarstva, brine o ured­nom i pravilnom korištenju imovine i sredstava za
rad, kao i druge poslove koje odredi ministar.

3. UPRAVA ZA FINANCIJE

Članak
10.

Uprava
za financije izrađuje nacrte prijedloga proračuna, te periodična izvješća o
njegovu ostvarivanju, kao i analitičke studije s financijskim projekcijama u
vezi s prijedlozima zakona, standarda i drugih promjena vezanih uz djelatnost
znanosti, obrazovanja i športa.

Uprava planira i osigurava financijska sredstva za
plaće, materijalne izdatke, kapitalne izdatke i posebne programe, te koordinira
rad županijskih ureda i ustanova iz djelokruga Ministarstva u pripremanju i
ostvarivanju utvrđenih planova i programa za financiranje ustanova iz
djelokruga Ministarstva te obavlja druge poslove koje odredi ministar.

U sklopu Uprave ustrojavaju se:

3.1. Odjel za proračun

3.2. Odjel za knjigovodstveno-računovodstvene poslove

3.3. Odjel za izdatke za zaposlene i materijalna
prava korisnika

3.4. Odjel za kapitalne aktivnosti

3.5. Odjel za nabavu.

**3.1.
Odjel za proračun**

Članak
11.

Odjel
za proračun izrađuje prijedlog državnog proračuna za Ministarstvo i proračunske
korisnike u nadležnosti Ministarstva, izvršava proračun za Ministarstvo i proračunske
korisnike u nadležnosti Ministarstva, vrši financijsku i računovodstvenu
kontrolu te prati i analizira trošenje proračunskih sredstava, izrađuje
financijske planove i kontrolira trošenje proračunskih sredstava su­klad­no tim
planovima, sudjeluje u izradi programa kapitalnih ulaganja, kontrolira korištenje
transferiranih proračunskih sredstava kod njihovih korisnika, podnosi zahtjeve
za isplatu prema Ministarstvu financija, kontrolira naplatu i korištenje
sredstava od vlastitih prihoda, te obavlja druge poslove koje odredi ministar.

**3.2.
Odjel za knjigovodstveno-računovodstvene poslove**

Članak
12.

Odjel
za knjigovodstveno-računovodstvene poslove obavlja upravne i stručne poslove
vezane za: izradu obračuna, analitičkih kontnih planova, kontiranje, knjiženje
i kontroliranje knjigovodstvene dokumentacije, vođenje svih potrebnih
knjigovodstvenih evidencija i statistika iz financijskog i materijalnog
poslovanja, sudjelovanje u provođenju nadzora kod svih korisnika iz djelokruga
knjigovodstvenog poslovanja, te obavlja i druge poslove iz svoga djelokruga i
poslove koje odredi ministar.

**3.3.
Odjel za izdatke za zaposlene i materijalna prava korisnika**

Članak
13.

Odjel
za izdatke za zaposlene i materijalna prava korisnika koordinira, prati i usklađuje
evidencije zaposlenih u obrazovnim i znanstvenim ustanovama, obračun plaća,
naknada i materijalnih izdataka, planira, izrađuje kriterije i financijski
prati utrošak sred­stava za tekuće izdatke u školskim i znanstvenim ustanovama
te za subvencije učenika i studenata u domovima, prikuplja i ujedinjava izdatke
za izradu projekcije potrebnih proračunskih sredstava za financiranje programa
važnih za djelatnost obrazovanja koji se ostvaruju u sklopu Ministarstva.

**3.4.
Odjel za kapitalne aktivnosti**

Članak
14.

Odjel
za kapitalne aktivnosti izrađuje i prati normative za građenje objekata i daje
suglasnost na projektno-tehničku dokumentaciju, planira i izrađuje programe za
financiranje i sufinanciranje kapitalnih izdataka i posebnih programa, prati
izgradnju, rekonstrukciju, adaptaciju i opremanje ustanova iz djelokruga
Ministarstva, prikuplja i ujedinjuje podatke za izradu projekcije proračunskih
sredstava, te predlaže odgovarajuća programska rješenja, priprema podloge za
bilanciranje i realizaciju sredstava u fondu poravnanja za kapitalna ulaganja u
znanosti, obrazovanju i športu.

**3.5.
Odjel za nabavu**

Članak
15.

Odjel
za nabavu planira nabave sukladno osiguranim financijskim sredstvima u državnom
proračunu i financijskom planu, sudjeluje u radu povjerenstava za nabavu i
kontrolira provođenje postupka nabave roba, usluga i ustupanja radova kod
korisnika proračunskih sredstava iz nadležnosti Ministarstva, vrši nabavu roba,
kancelarijskog materijala i sitnog inventara te ostalog potrošnog materijala,
vodi ekonomat, izdaje kancelarijski i potrošni materijal i druge robe te vodi
materijalne evidencije, organizira odnosno provodi zakonom propisani postupak
nabave roba, usluga i ustupanja radova, te obavlja i druge poslove koje odredi
ministar.

4.
UPRAVA ZA NORMATIVNE I UPRAVNO-PRAVNE POSLOVE

Članak
16.

Uprava
za normativne i upravno-pravne poslove priprema i izrađuje nacrte prijedloga
zakona i drugih propisa iz djelokruga Ministarstva, prati primjenu i izvršavanje
zakona i drugih propisa u području znanosti, obrazovanja, športa i tehničke
kulture, priprema nacrte međudržavnih ugovora iz područja znanstvene
djelatnosti, obrazovanja i športa, priprema i izrađuje upute, pravna stajališta,
objašnjenja i mišljenja u vezi s provođenjem zakona i drugih propisa iz
djelokruga Ministarstva, rješava u upravnom postupku, pruža pravnu pomoć i surađuje
sa županijskim uredima, tijelima jedinica lokalne i područne (regionalne)
samouprave, drugim državnim tijelima i ustanovama, nadzire zakonitost rada i
provodi upravni nadzor, brine se o pravodobnom pribavljanju materijala od
upravnih organizacija u sastavu Ministarstva i drugih ustrojstvenih jedinica
Ministarstva i upućuje dokumentaciju i materijale Vladi Republike Hrvatske,
Hrvatskome saboru i drugim tijelima državne vlasti, te obavlja ostale
upravno-pravne poslove u sklopu djelokruga Ministarstva, kao i druge poslove po
nalogu ministra.

U
Upravi se ustrojavaju:

4.1.
Odjel za normativne poslove

4.2.
Odjel za upravno-pravne poslove.

**4.1.
Odjel za normativne poslove**

Članak
17.

Odjel
za normativne poslove analitički prati primjenu i izvršavanje zakona, priprema
nacrte prijedloga zakona i drugih propisa iz djelokruga Ministarstva, izrađuje
pravilnike, naredbe i naputke koje temeljem zakonskih ovlaštenja radi provedbe
zakona donosi ministar, daje stručna mišljenja i objašnjenja u vezi s primjenom
i provedbom zakona i provedbenih propisa i među­državnih ugovora, priprema
odgovore na zastupnička pitanja, izrađuje nacrte međunarodnih i međudržavnih
ugovora, pruža pravnu pomoć pojedinim upravnim organizacijama u sastavu
Ministarstva, Tajništvu i ustanovama znanosti i obrazovanja pri izradi pravnih
akata i pravnih stajališta, izrađuje odgovore na upite i pritužbe građana u
vezi primjene propisa iz djelokruga Ministarstva te obavlja i druge poslove
koje odredi ministar.

**4.2.
Odjel za upravno-pravne poslove**

Članak
18.

Odjel
za upravno-pravne poslove obavlja poslove upravnog nadzora iz djelokruga
Ministarstva; rješava u drugostupanjskom upravnom postupku iz nadležnosti
Ministarstva, izrađuje rješenja u prvostupanjskom upravnom postupku, vodi
poslove vezane uz postupak pred Službeničkim sudom, odgovara na tužbe u
upravnim sporovima, brine se o pravodobnom pribavljanju materijala od upravnih
organizacija u sastavu Ministarstva i drugih ustrojstvenih jedinica
Ministarstva i upućuje dokumentaciju i materijale Vladi Republike Hrvatske,
Hrvatskome saboru i drugim tijelima državne vlasti.

5.
UPRAVA ZA INFORMACIJSKO DRUŠTVO

Članak
19.

Uprava
za informacijsko društvo obavlja upravne i stručne poslove planiranja,
organiziranja i provođenja razvitka nacionalne informacijske infrastrukture;
upravne i stručne poslove planiranja, organiziranja i provođenja
informatizacije znanosti, obrazovanja i športa; stručne i informatičke poslove
planiranja, organiziranja i provođenja informatizacije Ministarstva te obavlja
i druge poslove iz svoga djelokruga i poslove koje odredi ministar.

U Upravi se ustrojava:

5.1.  Odjel za
nacionalnu informacijsku infrastrukturu

5.2.  Odjel za
informacijsku infrastrukturu znanosti, obrazovanja i športa

5.3.  Odjel za informacijsku infrastrukturu
Ministarstva.

**5.1.
Odjel za nacionalnu informacijsku infrastrukturu**

Članak
20.

Odjel
za nacionalnu informacijsku infrastrukturu obavlja upravne i stručne poslove
planiranja, organiziranja i provođenja razvitka nacionalne informacijske
infrastrukture što uključuje pripremu, koordinaciju i praćenje realizacije
nacionalne strategije razvitka informacijskog društva; pripremu, koordinaciju i
izradu nacrta prijedloga zakona i drugih propisa vezanih za informacijsko društvo,
utvrđivanje pokazatelja razvoja informacijskog društva te njihovo praćenje i
analizu; financiranje nacionalnih projekata i programa razvoja informacijskog
društva; među­narodnu suradnju u aktivnostima vezanim za uspostavu
informacijskog društva te obavlja i druge poslove iz svoga djelokruga i poslove
koje odredi ministar.

**5.2.
Odjel za informacijsku infrastrukturu znanosti, obrazovanja i športa**

Članak
21.

Odjel
za informacijsku infrastrukturu znanosti, obrazovanja i športa obavlja upravne
i stručne poslove planiranja, organiziranja i provođenja informatizacije
znanosti, obrazovanja i športa što uključuje planiranje, organiziranje i provođenje
razvoja računal­no-komunikacijske infrastrukture i informacijskog sustava i
aplikacija znanosti, obrazovanja i športa; pripremu, koordinaciju i izradu
nacrta stručnih, organizacijskih i provedbenih dokumenata i propisa potrebnih
za rad informacijske infrastrukture znanosti, obrazovanja i športa te obavlja i
druge poslove iz svoga djelokruga i poslove koje odredi ministar.

**5.3.
Odjel za informacijsku infrastrukturu Ministarstva**

Članak
22.

Odjel
za informacijsku infrastrukturu Ministarstva obavlja stručne i informatičke
poslove planiranja, organiziranja i provo­đenja informatizacije Ministarstva što
uključuje trajno infor­matičko obrazovanje zaposlenika; razvoj i održavanje računalno-komunikacijske
infrastrukture Ministarstva, planiranje i utvrđi­vanje kriterija za razvoj i
održavanje korisničkih aplikacija i baza podataka te njihovo dokumentiranje;
pružanje potpore u obavljanju elektroničkog poslovanja Ministarstva;
planiranje, organiziranje i realizaciju informiranja i komunikacije s
korisnicima u Ministarstvu, s ustanovama i pojedincima iz sustava znanosti,
obrazovanja i športa i šire javnosti; razvoj i održavanje internih i javnih
informacijskih servisa, planiranje i organiziranje realizacije vizualnog
identiteta, promotivnih aktivnosti i izdavačke djelatnosti Ministarstva te
obavlja i druge poslove iz svoga djelokruga i poslove koje odredi ministar.

U
Odjelu se ustrojava:

5.3.1.
Odsjek za računalno-komunikacijsku infrastrukturu

5.3.2.
Odsjek za informacijski sustav i aplikacije

5.3.3.
Odsjek za informacijsko-dokumentacijsku djelatnost

5.3.1. Odsjek za računalno-komunikacijsku
infrastrukturu

Članak
23.

Odsjek
za računalno-komunikacijsku infrastrukturu, obavlja stručne i informatičke
poslove razvoja i održavanja računalno-komunikacijske infrastrukture
Ministarstva što uključuje utvrđivanje kriterija za nabavu, raspodjelu i korištenje
informatičke opreme i licenciranog softvera, vođenje evidencije raspodjele i
korištenja računalne opreme, licenciranog softvera, potrošnog informatičkog
materijala i rezervnih dijelova; administriranje poslužitelja i računalno-komunikacijske
infrastrukture Ministarstva, održavanje sigurnosti podataka i sustava,
sistemsko održavanje informacijskih servisa; organiziranje i administriranje
help-desk službe za zaposlenike Ministarstva te obavlja i druge poslove iz
svoga djelokruga i poslove koje odredi ministar.

5.3.2. Odsjek za informacijski sustav i aplikacije

Članak
24.

Odsjek
za informacijski sustav i aplikacije obavlja stručne i informatičke poslove
planiranja i utvrđivanje kriterija za razvoj i održavanje korisničkih
aplikacija za pojedine poslovne procese Ministarstva; razvoja i održavanje
središnje baze i drugih baza podataka, te dokumentiranje postojećih aplikacija
i baza; pružanje potpore u obavljanu elektroničkog poslovanja u Ministarstvu
kroz standardizirano prikupljanje podataka, nadgledanje i organiziranje
elektroničkog arhiviranja dokumenata te obavlja i druge poslove iz svoga
djelokruga i poslove koje odredi ministar.

5.3.3.
Odsjek za informacijsko-dokumentacijsku djelatnost

Članak
25.

Odsjek
za informacijsko-dokumentacijsku djelatnost obavlja stručne i informatičke
poslove planiranja, realizacije i unapre­đivanja informiranja i komunikacije s
korisnicima u Ministarstvu, s ustanovama i pojedincima iz sustava znanosti,
obrazovanja i športa te šire javnosti što uključuje planiranje, razvoj i održavanje
internih informacijskih servisa: internog web servisa i listi elektroničke pošte,
knjižnice i drugih oblika internog komuniciranja i informiranja te javnih
informacijskih servisa: web servisa, javnih listi elektroničke pošte i drugih
oblika komunikacije i informiranja; planiranje i organiziranje realizacije
vizualnog identiteta i promotivnih aktivnosti Ministarstva; planiranje i
koordiniranje aktivnosti izdavačke djelatnosti Ministarstva; planiranje trajnog
informatičkog obrazovanja zaposlenika te obavlja i druge poslove iz svoga
djelokruga i poslove koje odredi ministar.

6.
UPRAVA ZA MEĐUNARODNU SURADNJU

Članak
26.

Uprava
za međunarodnu suradnju obavlja upravne i stručne poslove vezane uz: praćenje
razvitka međunarodne znanstvene, tehničke, tehnološke i obrazovne suradnje,
realizaciju programa znanstvene, tehničke, tehnološke i obrazovne suradnje s
inozemstvom; uobličavanja radnih programa znanstvene, tehničke, tehnološke i
obrazovne suradnje s inozemstvom; osnivanje radnih skupina i povjerenstava radi
pripreme odgovarajućih međunarod­nih i međudržavnih kontakata predstavnika
Republike Hrvatske u dijelu koji se odnosi na znanstvenu, tehničku, tehnološku
i obrazovnu suradnju s inozemstvom; davanje mišljenja, informacija i prijedloga
u vezi s radom mješovitih povjerenstava i drugih tijela u navedenim područjima
suradnje; obavljanje poslova vezanih uz znanstveno i stručno usavršavanje,
studijske boravke i školovanje stranih građana u Republici Hrvatskoj i naših
građana u inozemstvu; uključivanje znanstvenika hrvatskog podrijetla u zajednička
istraživanja i druge oblike suradnje; organiziranje rada naših i stranih stručnjaka
u zemlji i inozemstvu; vođenje očevidnika znanstvene i tehničke suradnje s
inozemstvom; praćenje izvršenja bilateralnih i multilateralnih programa; stručne
i administrativne poslove u vezi sa specijalizacijom i praktičnim obučavanjem
naših i stranih stručnjaka na temelju međunarodnih, među­držav­nih, poslovnih i
drugih sporazuma, te obavlja i druge poslove iz svoga djelokruga i poslove koje
odredi ministar.

U Upravi za međunarodnu suradnju ustrojavaju se
sljedeći odjeli:

6.1.
Odjel za bilateralnu suradnju

6.2.
Odjel za multilateralnu suradnju

6.3.
Odjel za pojedince.

**6.1.
Odjel za bilateralnu suradnju**

Članak
27.

Odjel
za bilateralnu suradnju obavlja upravne i stručne poslove vezane za:
znanstvenu, tehničku, tehnološku i obrazovnu suradnju Republike Hrvatske sa
drugim državama ili njihovim nadležnim tijelima; organiziranje znanstvenog ili stručnog
usavrša­vanja, studijskih boravaka i školovanja hrvatskih građana u drugoj državi,
te građana odnosne države u Republici Hrvat­skoj; pripremu, potpisivanje i praćenje
izvršavanja bilateralnih ugovora i programa znanstvene, tehničke, tehnološke i
obrazovne suradnje sa drugim državama; akademsku razmjenu studenata i profesora
iz srednje i istočne Europe (CEEPUS), te studenata i profesora iz Hrvatske i
SAD-a (Fulbright, Humphrey); praćenje propisa iz ove oblasti i predlaganje
promjena u propisima; vođenje očevidnika, te obavlja i druge poslove iz svoga
djelokruga i poslove koje odredi ministar.

**6.2.
Odjel za multilateralnu suradnju**

Članak
28.

Odjel
za multilateralnu suradnju obavlja upravne i stručne poslove vezane uz: izradu
stručnih i analitičkih materijala za planove i programe međunarodne znanstvene
suradnje s državama i međunarodnim organizacijama (Europska unija, Ujedinjeni
narodi i sl.) ili njihovim agencijama; provedbu programa znanstvene, tehničke,
tehnološke i obrazovne suradnje s Europskom unijom (TEMPUS, EUREKA, COST) te
organizacijama UN-a (UNESCO, UNDP), vladinim, nevladinim i regionalnim
organizacijama i udrugama (Srednjoeuropska inicijativa, Alpe-Jadran);
sudjelovanje u pripremi međunarodnih ili međudržavnih kontakata Republike
Hrvatske koji se odnose na znanstvenu, tehničku, tehnološku i obrazovnu
suradnju; praćenje propisa iz ove oblasti i predlaganje promjena u propisima;
vođenje očevidnika, te obav­lja i druge poslove iz svoga djelokruga i poslove
koje odredi ministar.

**6.3.
Odjel za pojedince**

Članak
29.

Odjel
za pojedince obavlja upravne i stručne poslove vezane uz uključivanje
znanstvenika hrvatskog podrijetla u zajednička istraživanja i druge oblike
suradnje, osnivanje, rad i opremu lektorata hrvatskog jezika i književnosti na
stranim visokoobrazovnim ustanovama, te izbor, imenovanje, upućivanje, praćenje
rada i usavršavanje lektora hrvatskog jezika i prihvat lektora stranih jezika u
Republici Hrvatskoj, skrbi o osiguranju i trošenju sredstava namijenjenih
ostvarivanju zadataka hrvatske nastave u inozemstvu, kulturno-prosvjetne
suradnje s iseljenicima, hrvatskim manjinama u inozemstvu i njihovim udrugama
te obavlja i druge poslove iz svoga djelokruga i poslove koje odredi ministar.

7.
UPRAVA ZA VISOKO OBRAZOVANJE

Članak
30.

Uprava
za visoko obrazovanje obavlja upravne i stručne poslove vezane za: provođenje
zakona i drugih propisa iz područja visoke naobrazbe; vrednovanje kakvoće i učinkovitosti
nastavnog, znanstvenog i stručnog rada visokih učilišta; izradu podloga za donošenje
odluka o razvoju visoke naobrazbe; izradu izvješća o uvjetima za početak rada
visokih učilišta; izradu kriterija za upis na studij osoba koje studiraju uz
potporu Ministarstva; izradu kriterija i praćenje troškova za plaće zaposlenih
na visokim učilištima i troškova poslovanja visokih učilišta, popunu radnih
mjesta u javnim visokim učilištima; izradu kriterija i praćenje potpore
sredstava za životni i radni standard studenata; osigurava rad ostalih
subjekata znanstvene djelatnosti, te obavlja i druge poslove iz svoga
djelokruga i poslove koje odredi ministar.

U Upravi za visoko obrazovanje ustrojavaju se sljedeći
odjeli:

7.1. Odjel za razvoj visokog obrazovanja,

7.2. Odjel za studentski standard.

**7.1.
Odjel za razvoj visokog obrazovanja**

Članak
31.

Odjel
za razvoj visokog obrazovanja izrađuje pokazatelje za procjenu upisnih potreba;
izrađuje upute za upis studenata i koordinira upise studenata; prati razredbene
postupke na visokim učilištima; analizira i prati provedbu upisa, strukturu
pristupnika, uspjeh i efikasnost studiranja studenata; obavlja poslove suradnje
sveučilišne i međunarodne suradnje; obavlja upravne i stručne poslove koji se
odnose na sva pitanja iz razvoja visokog obrazovanja; pripreme stručnih
skupova; analize znanstveno-nastavnih i nastavnih zvanja; dokumenata za izradu
nacrta zakona i provedbenih propisa iz oblasti visokog obrazovanja, te obavlja
i druge poslove iz svog djelokruga i poslove koje odredi ministar, vodi upisnik
visokih učilišta obavlja upravne i stručne poslove utvrđivanja kriterija za
transfer novca (redovita djelatnost ustanova, kapitalne aktivnosti); obavlja i
druge poslove iz svoga djelokruga i poslove koje odredi ministar.

**7.2.
Odjel za studentski standard**

Članak
32.

Odjel
za studentski standard vodi upisnike studentskih zborova i studentskih udruga,
obavlja poslove utvrđivanja kriterija za financiranje smještaja, prehrane, životnog
i kulturnog standarda studenata, poslove utvrđivanja kriterija za dodjelu državnih
stipendija i potpora programima i projektima studenata, te druge poslove koje
odredi ministar.

8.
UPRAVA ZA ZNANOST

Članak
33.

Uprava
za znanost obavlja upravne i stručne poslove vezane za: izradu planova
znanstvene djelatnosti; izvršavanje zakona i drugih propisa u vezi s
financiranjem znanstvene djelatnosti iz sredstava državnog proračuna Republike
Hrvatske; stručne poslove za ostale subjekte znanstvene djelatnosti; provedbu
postupka natječaja za financiranje projekata; utvrđivanje programskih i
financijskih kriterija za ocjenjivanje znanstvenih projekata i njihovih
rezultata; utvrđivanje kriterija za odabir, program usavrša­vanja i
financiranje znanstvenih novaka; utvrđivanje kriterija za financiranje
znanstvene infrastrukture; evidentiranje ostvarenja znanstvenih istraživanja;
poduzimanje mjera za ostvarenje rezultata znanstvenih istraživanja u skladu s
potrebama društvenog i gospodarskog razvoja, te obavlja i druge poslove iz
svoga djelokruga i poslove koje odredi ministar.

U
Upravi za znanost ustrojavaju se sljedeći odjeli:

8.1.
Odjel za programe i projekte

8.2.
Odjel za razvoj.

**8.1.
Odjel za programe i projekte**

Članak
34.

Odjel
za programe i projekte obavlja upravne i stručne poslove u vezi sa izradom i
praćenjem nacionalnoga znanstvenog programa; djelokrugom rada ostalih subjekata
znanstvene djelatnosti; prijemom prijedloga projekata, programa i tema; upućiva­njem
programa i projekata na recenzije; pripremom ugovora za programe, projekte i
teme; praćenjem rezultata rada na programima i projektima; financijskim praćenjem
programa i projekata, ocjenom završnih izvješća programa i projekata, pripremom
materijala za sjednice povjerenstava, te obavlja i druge poslove iz svoga
djelokruga i poslove koje odredi ministar.

**8.2.
Odjel za razvoj**

Članak
35.

Odjel
za razvoj obavlja upravne i stručne poslove utvrđiva­nja kriterija za transfer
novca (redovita djelatnost ustanova, kapitalne aktivnosti, skupovi); vodi
upisnik znanstvenih organizacija i upisnik znanstvenika; obavlja poslove vezane
za rad Nacionalne zaklade za znanost, provodi nadzor nad Državnim zavodom za statistiku
i Državnim hidrometeorološkim zavodom, te obavlja i druge poslove koje odredi
ministar.

9.
UPRAVA ZA SREDNJE OBRAZOVANJE

Članak
36.

Uprava
za srednje obrazovanje prati stanje u srednjem obrazovanju, pučkim i otvorenim
učilištima, učeničkim domovima i drugim ustanovama koje su dobile koncesiju ili
odobrenje za redovno srednjoškolsko obrazovanje i obrazovanje odraslih; obavlja
poslove vezane uz poslove školovanja mladeži s teškoćama u razvoju i izobrazbi
odraslih; brine se o izvršavanju zakona i drugih propisa u sklopu svoga
djelokruga, te predlaže programe, standarde, propise i druge mjere za unapređivanje
i razvoj školskog sustava; priprema i izrađuje izvješća o stanju u djelatnosti,
o racionalnosti i ekonomičnosti ustroja rada škola i domova te priprema stručne
podloge za izradu nacrta prijedloga zakona i drugih propisa; obavlja stručne i
upravne poslove za odobravanje rada i davanje koncesija za izvođenje programa
obrazovanja, predlaže metodologije, kriterije i postupke za optimalizaciju mreže
sred­njih škola i učeničkih domova i za planiranje i usklađivanje planova upisa
učenika u srednje škole; prati rad i djelovanje županijskih ureda i tijela
jedinica lokalne i područne (regionalne) samouprave nadležnih za poslove školstva,
rješava zahtjeve škola i drugih ustanova i građana, priprema i daje mišljenja o
upitima i podnescima, te rješava u neupravnom postupku; koordinira rad na
izradi tehničkih, kadrovskih, organizacijskih i financijskih standarda u
srednjem školstvu, predlaže unapređivanje i donošenje novih programa srednjoškolskog
obrazovanja; vodi osnovnu bazu podataka o školama, učenicima i nastavnicima,
predlaže i surađuje na izradi dokumentacijskih standarda, pedagoške
dokumentacije, obrazaca svjedodžbi i drugih javnih dokumenata u sred­njem školstvu,
surađuje s uredima državne uprave i upravnim odjelima ovlaštenim za školstvo u županijama,
komorama, drugim ministarstvima i uredima za zapošljavanje u okviru njihovih
ovlasti na izvođenju pojedinih projekata u dijelu koje se odnosi na srednje školstvo,
radi na očitovanjima o projektima tih tijela i organizacija u dijelu koji se
donosi na srednje školstvo i vodi druge stručne i upravne poslove za srednje školstvo
koje odredi ministar.

U Upravi za srednje obrazovanje ustrojavaju se:

9.1. Odjel za strukovno obrazovanje

9.2.
Odjel za opće programe, gimnazije, umjetničke škole, učeničke domove i
obrazovanje odraslih.

**9.1.
Odjel za strukovno obrazovanje**

Članak
37.

Odjel
za strukovno obrazovanje prati stanje u srednjem strukovnom školstvu u odnosu
na hrvatske potrebe i stanje u strukovnom školstvu članica EU, te predlaže
potrebne sistemske, organizacijske, programske, materijalne i zakonske mjere za
unapređivanje tog dijela školskog sustava; analizira stanje i predlaže unapređivanje
nastavnih programa, udžbenika i nastavnih tehnologija strukovnog školstva,
izradu i stručnu verifikaciju te donošenje i uvođenje novih nastavnih programa;
sudjeluje u izradi metodologije i kriterija za planiranje mreže srednjih škola
i programa za upise učenika u strukovne škole; sudjeluje u izradi stručnih
podloga za nacrte standarda i nacrte zakona i drugih propisa; vodi upravne
postupke; obavlja poslove vezane za davanje koncesija ili odobrenje rada; rješava
po zahtjevima i žalbama te obavlja i druge stručne i upravne poslove koje
odredi ministar.

**9.2.
Odjel za opće programe, gimnazije, umjetničke škole, učeničke domove i
obrazovanje odraslih**

Članak
38.

Odjel
za opće programe, gimnazije, umjetničke škole, uče­ničke domove i obrazovanje
odraslih prati stanje i predlaže mjere za unapređivanje programa i rada u
gimnazijama, glazbenim i likovnim školama, u obrazovanju odraslih i u učeničkim
domovima. U tom smislu predlaže stručne osnove za tehničke, programske,
organizacijske, kadrovske i financijske standarde rada i za izradu potrebnih
propisa, predlaže kriterije za mrežu ustanova i programa te planiranje upisa učenika,
priprema prijedloge za rad povjerenstava na utvrđivanju uvjeta u ustanovama za
izvođenje programa obrazovanja i za odobravanje rada za redovno obrazovanje i
za obrazovanje odraslih, analizira ekono­mičnost ustroja rada škola i učeničkih
domova, rješava zahtjeve i žalbe ustanova i građana u djelokrugu svojih ovlasti
te obavlja druge poslove koje odredi ministar.

10.
UPRAVA ZA PREDŠKOLSKI ODGOJ I OSNOVNO OBRAZOVANJE

Članak
39.

Uprava
za predškolski odgoj i osnovno obrazovanje prati stanje u predškolskom odgoju i
osnovnom obrazovanju, odgoju i obrazovanju djece s teškoćama u razvoju, osnovnoškolskom
glazbenom i plesnom obrazovanju, osnovnoškolskoj izobrazbi odraslih, brine se o
izvršavanju zakona i drugih propisa u sklopu svojega djelokruga, priprema i
izrađuje izvještaje, elaborate, analitičke i stručne podloge za izradu nacrta
prijedloga zakona i drugih propisa, obavlja radnje u postupku rješavanja u
svezi s osnivanjem, s početkom rada pred­školskih i školskih ustanova i s izvođenjem
programa i s drugim pitanjima iz djelokruga rada, ako ovi poslovi nisu dani u
nadležnost drugom tijelu državne uprave ili lokalne odnosno područne
(regionalne) samouprave ili drugoj ustrojstvenoj jedinici Ministarstva te s tim
u svezi izrađuje nacrte akata, prati rad i djelovanje ureda državne uprave i
tijela jedinica lokalne i područne (regionalne) samouprave nadležnih za poslove
predškolskog odgoja i osnovnog obrazovanja, priprema i daje mišljenje o upitima
i podnescima, izrađuje prijedloge normativa i standarda, obavlja stručne
poslove povodom žalbi na akte iz područja predškolskog odgoja i osnovnog
obrazovanja i s tim u svezi izrađuje nacrte akata, priprema prijedloge i predlaže
utvrđivanje dokumentacijskih standarda u djelatnosti školstva, vodi propisane očevidnike
te obavlja druge poslove iz svojega djelokruga.

U
Upravi za predškolski odgoj i osnovno obrazovanje ustrojavaju se:

10.1.
Odjel za predškolski odgoj

10.2.
Odjel za osnovno obrazovanje.

**10.1.
Odjel za predškolski odgoj**

Članak
40.

Odjel
za predškolski odgoj prati stanje u predškolskom odgoju, odgoju djece s teškoćama
u razvoju, brine se o izvršavanju zakona i drugih propisa iz područja predškolskog
odgoja, izrađuje stručne podloge za nacrte prijedloga zakona i drugih propisa
iz svojega djelokruga, obavlja radnje u postupku rješavanja u svezi s
osnivanjem i početkom rada predškolskih ustanova i s izvođenjem predškolskih
programa, ako ovi poslovi nisu dani u nadležnost drugom tijelu državne uprave
ili lokalne odnosno područne (regionalne) samouprave ili drugoj ustrojstvenoj
jedinici Ministarstva, prati rad i sudjelovanje ureda državne uprave i tijela
jedinica lokalne i područne (regionalne) samouprave nadležnih za predškolski
odgoj, te vodi propisane očevidnike.

Odjel
obavlja stručne poslove u postupku rješavanja o žalbama iz djelokruga odjela,
izrađuje prijedloge rješenja i obavlja druge poslove iz svojega djelokruga.

**10.2.
Odjel za osnovno obrazovanje**

Članak
41.

Odjel
za osnovno obrazovanje prati stanje u osnovnom školstvu u redovitom školovanju,
osnovnom obrazovanju djece s teškoćama u razvoju, osnovnoškolskom glazbenom i
plesnom obrazovanju i osnovnoškolskoj izobrazbi odraslih, brine o izvršavanju
zakona i drugih propisa u ovim područjima, izrađuje stručne podloge za nacrte
prijedloga zakona i drugih propisa iz svojega djelokruga, obavlja radnje u
postupku rješavanja u svezi s osnivanjem, s početkom rada i s izvođenjem
programa škola te s tim u svezi izrađuje nacrte akata, ako ovi poslovi nisu
dani u nadležnost drugom tijelu državne uprave ili lokalne odnosno područne
(regionalne) samouprave ili drugoj ustrojstvenoj jedinici Ministarstva, prati
rad i djelovanje ureda državne uprave i tijela jedinica lokalne i područne
(regionalne) samouprave nadležnih za osnovno obrazovanje te vodi propisane očevidnike.

Odjel
obavlja stručne poslove u postupku rješavanja o žalbama iz djelokruga Odjela,
izrađuje prijedloge rješenja i nacrte akata te obavlja druge poslove iz svog djelokruga.

11.
UPRAVA ZA ŠPORT

Članak
42.

Uprava
za šport prati stanje, razvoj i unapređivanje športa, osigurava provedbu zakona
i drugih propisa iz područja športa, priprema stručne podloge iz područja športa
za izradu nacrta zakona i drugih propisa, rješava u upravnim stvarima, obavlja
upravne poslove, izdaje isprave iz područja športa, organizira i provodi stručni
nadzor, izrađuje analize, elaborate i informacije iz područja športa, državnim
tijelima predlaže poduzimanje mjera, izrađuje stručne podloge i materijale za
postupke odlučivanja u državnim tijelima, surađuje, koordinira i pruža pomoć
jedinicama lokalne i područne (regionalne) samouprave, organizira i provodi međunarodnu
suradnju u području športa, prati provođenje i ostvarivanje međunarodne suradnje
u području športa nevladinih športskih asocijacija, valorizira programe iz
područja športa, vodi propisane očevidnike, te obavlja i druge poslove koje
odredi ministar.

U
Upravi za šport ustrojavaju se:

11.1.
Odjel za vrhunski šport

11.2.
Odjel za šport djece, mladih, učenika, studenata te rekrea­tiv­ni šport.

**11.1.
Odjel za vrhunski šport**

Članak
43.

Odjel
za vrhunski šport obavlja poslove navedene u članku 42. vezane uz razvoj i
promicanje vrhunskog športa.

**11.2.
Odjel za šport djece, mladih, učenika, studenata te rekreativni šport**

Članak
44.

Odjel
za šport djece, mladih, učenika, studenata te rekreativni šport obavlja poslove
navedene u članku 42. vezane uz razvoj i promicanje športskih aktivnosti te
osnivanje športskih udruga učenika i studenata.

12.
UPRAVA ZA ZAJEDNIČKE PROGRAME

Članak
45.

Uprava
za zajedničke programe obavlja upravne i stručne poslove koji su zajednički
ostalim ustrojstvenim jedinicama Ministarstva, a osobito poslove izdavaštva,
projekte raznih udruga iz sustava obrazovanja i znanosti, te poslove vezane uz
izradu i praćenje ostvarivanja: nacionalnih programa, programa školovanja
nacionalnih manjina, programa tehničke kulture te programa rada s darovitim učenicima
i osobama s posebnim potrebama; poslove vezane uz dodjelu državnih nagrada i
priznanja iz djelokruga Ministarstva; poslove koji se odnose na proces pridruživanja
Republike Hrvatske Europskoj uniji te obavlja i druge poslove iz svoga
djelokruga i poslove koje odredi ministar.

U Upravi za zajedničke programe ustrojavaju se:

12.1. Odjel za tehničku kulturu i posebne programe

12.2. Odjel za izdavaštvo

12.3. Odjel za europske integracije

12.4. Odjel za priznavanje inozemnih obrazovnih
kvalifikacija.

**12.1.
Odjel za tehničku kulturu i posebne programe**

Članak
46.

Odjel
za tehničku kulturu i posebne programe obavlja uprav­ne i stručne poslove
vezane uz projekte udruga u sustavu obrazovanja; znanstveno-stručne udruge;
programe rada s darovitim učenicima i osobama s posebnim potrebama; programe školovanja
nacionalnih manjina; programe tehničke kulture, poslove vezane uz izradu
nacionalnih programa i dodjelu državnih nagrada i priznanja u znanosti,
obrazovanju i športu te obavlja i druge poslove iz svoga djelokruga i poslove
koje odredi ministar.

**12.2.
Odjel za izdavaštvo**

Članak
47.

Odjel
za izdavaštvo obavlja poslove vezane uz izdavanje knjiga, udžbenika i časopisa
u okviru znanstvene djelatnosti, obrazovanja i športa i to: provedbom natječaja
za odobravanje pomoći pri izdavanju stručnih časopisa, znanstvenih knjiga, sveučilišnih
udž­benika, kao i nabavne strane znanstveno-stručne literature, te
financiranjem izdavačke djelatnosti, znanstvenih skupova, kongresa, i
znanstveno-stručnih udruga; izvješćima o financiranju izda­vačke djelatnosti,
znanstvenih skupova i znanstveno-stručnih udruga; obavlja upravne i stručne
poslove u vezi s odobravanjem i nakladom udžbenika, priručnika, časopisa i
drugih izvora znanja u skladu sa zakonom i drugim propisima te obavlja i druge
poslove iz svoga djelokruga i poslove koje odredi ministar.

**12.3.
Odjel za europske integracije**

Članak
48.

Odjel
za europske integracije obavlja poslove vezane uz proces približavanja i pridruživanja
Europskoj uniji, uključivši poslove koji se odnose na prilagodbu propisa
propisima Europske unije u području djelokruga Ministarstva, poslove vezane uz
izobrazbu djelatnika Ministarstva za potrebe približavanja i pridruživanja
Europskoj uniji, poslove vezane uz izradu stručnih i analitičkih materijala za
prijavu projekata i programa u sklopu Europske unije, pravnu i stručnu
redakturu prevedene pravne stečevine, provedbu CARDS programa i analizu učinaka
zakonodavstva, te ostale poslove iz ove domene.

Odjel obavlja poslove vezane uz sudjelovanje u izradi
pregovaračkih pozicija i potpora radu pregovaračkog tima, sudje­lovanje u radu
radnih skupina koje daju podršku prego­varačkom timu, izradi analize učinaka
zakonodavstva na gospodarstvo Republike Hrvatske, te druge poslove koje odredi
ministar.

**12.4.
Odjel za priznavanje inozemnih obrazovnih kvalifikacija**

Članak
49.

Odjel
za priznavanje inozemnih obrazovnih kvalifikacija obavlja poslove priznavanja
inozemnih školskih kvalifikacija o završenom osnovnom i srednjem obrazovanju,
dijelovima tog obrazovanja i o oblicima stručne osposobljenosti i usavršavanja
za određene poslove i zanimanja. Također obavlja i poslove uprav­nog nadzora u
provedbi postupaka priznavanja inozemnih visokoškolskih kvalifikacija i provodi
drugostupanjski postupak povodom žalbi protiv prvostupanjskih rješenja.

13.
SAMOSTALNI ODJEL ZA TEHNOLOGIJSKI RAZVITAK

Članak
50.

Samostalni
odjel za tehnologijski razvitak obavlja upravne i stručne poslove vezane za:
predlaganje i izvršavanje zakona i drugih propisa vezanih za tehnologijski
razvitak i unapređivanje nacionalnog inovacijskog sustava uključujući
financiranje tehnologijskih djelatnosti iz državnog proračuna; praćenje,
ocjenjivanje i analiziranje stanja tehnologijske razvijenosti u Republici Hrvat­skoj
u svjetskim okvirima; predlaganje i praćenje mjera za razvitak i efikasan rad
inovativnih potencijala tehnologijskog stvara­laštva, a naročito razvojnog i
inventivnog rada u Republici Hrvatskoj; predlaganje i praćenje mjera za
poticanje primjene rezultata znanstvenih istraživanja u tehnologijskom razvoju,
te na znanju utemeljenih poduzeća.

U Upravi za tehnologijski razvitak ustrojavaju se
sljedeći odsjeci:

13.1.
Odsjek za programe

13.2.
Odsjek za centre.

**13.1.
Odsjek za programe**

Članak
51.

Odsjek
za programe predlaže i prati mjere za poticanje suradnje znanosti i
gospodarstva s naglaskom na primjenu rezultata istraži­vanja i inventivnog rada
u tehnologijskom razvitku, te razvoj na znanju utemeljenih poduzeća, uključujući
akademsko poduzetništvo; obavlja upravne i stručne poslove planiranja i usklađivanja
tehnologijskih razvojno-istraživačkih projekata i programa uključujući pro­jekte
potpore tehnologijskom razvitku, razvija i unapređuje sustav prijenosa novih
tehnologijskih dostignuća i znanja iz inozemstva u Republiku Hrvatsku i
obrnuto; organizira i obavlja poslove među­narodne znanstveno-tehnologijske
suradnje te obavlja i druge poslove iz svog djelokruga i poslove koje odredi
ministar.

**13.2. Odsjek za centre**

Članak
52.

Odsjek
za centre obavlja upravne i stručne poslove vezane uz predlaganje i praćenje
mjera za usklađeni razvitak svih elemenata inovacijskog lanca i tehnologijske
infrastrukture (obrazovanje, informacijski sistem, zakonska regulativa),
ustrojavanje i razvitak tehnologijske infrastrukture (tehnološko-inovacijski
centri, istra­ži­vačko-razvojni centri, tehnologijski i znanstveni parkovi i
sl.).

Odsjek brine i o razvoju tehnologijske infrastrukture
koja uključuje institucije koje ubrzavaju primjenu i uvođenje novih proizvoda i
procesa temeljenih na znanju i inovacijama u gospodarstvu, kao što su: tehnološko-inovacijski
centri, centri za tehnologijski transfer, tehnologijski znanstveni parkovi,
specijalizirane financijske institucije i slično, te obavlja i druge poslove iz
svog djelokruga i poslove koje odredi ministar.

Odsjek također vrši nadzor nad radom Državnog zavoda
za intelektualno vlasništvo i Državnog zavoda za normizaciju i mjeriteljstvo.

14. SAMOSTALNA SLUŽBA ZA
INSPEKCIJSKE POSLOVE

Članak
53.

Samostalna
služba za inspekcijske poslove obavlja inspek­cijske poslove u skladu sa
zakonom, obavlja inspekcijski nadzor i rješava o mjerama za otklanjanje nedostataka
i nepravil­nosti u primjeni zakona u području znanosti, obrazovanja i športa.

Za obavljanje poslova prosvjetne inspekcije na području
županija, u Samostalnoj službi se ustrojavaju:

14.1. Odsjek prosvjetne inspekcije – Zagreb, za
obavljanje poslova prosvjetne inspekcije na području Grada Zagreba, te Zagrebačke,
Krapinsko-zagorske, Karlovačke, Sisačko-mosla­vačke, Varaždinske, Koprivničko-križevačke,
Bjelovarsko-bilogorske i Međimurske županije. Odsjek prosvjetne inspekcije -
Zagreb ima samostalnog izvršitelja u Karlovcu, samostalnog izvršitelja u Sisku
i dva samostalna izvršitelja u Varaždinu.

14.2. Odsjek prosvjetne inspekcije – Područna
jedinica Osi­jek, za obavljanje poslova prosvjetne inspekcije na području Osječko-baranjske,
Vukovarsko-srijemske, Brodsko-posavske, Požeško-slavonske i Virovitičko-podravske
županije.

14.3. Odsjek prosvjetne inspekcije – Područna
jedinica Rijeka, za obavljanje poslova prosvjetne inspekcije na području
Primorsko-goranske, Istarske i Ličko-senjske županije. Odsjek prosvjetne
inspekcije u Područnoj jedinici Rijeka ima samostalnog izvršitelja u Puli i
samostalnog izvršitelja u Čabru.

14.4. Odsjek prosvjetne inspekcije – Područna
jedinica Split, za obavljanje poslova prosvjetne inspekcije na području
Splitsko-
-dalmatinske, Dubrovačko-neretvanske, Zadarske i Šibensko-
-kninske županije. Odsjek prosvjetne inspekcije u Područnoj jedinici Split ima
samostalnog izvršitelja u Pločama, samostalnog izvršitelja u Dubrovniku i tri
samostalna izvršitelja u Zadru.

Odsjeci po nalogu ministra obavljaju poslove i na
drugim područjima.

III. UPRAVLJANJE

Članak
54.

Ministar
predstavlja Ministarstvo i upravlja njegovim radom.

Državni
tajnik, kojeg ministar odredi, zamjenjuje ministra u slučaju njegova izbivanja
ili spriječenosti, te obavlja druge poslove koje mu povjeri ministar.

Radom Tajništva Ministarstva upravlja tajnik
Ministarstva.

Radom upravnih organizacija u sastavu Ministarstva
uprav­ljaju pomoćnici ministra.

Radom Kabineta ministra upravlja tajnik kabineta.

Radom odjela upravljaju načelnici odjela.

Radom Samostalne službe za inspekcijske poslove
upravlja načelnik.

Radom odsjeka upravljaju voditelji odsjeka.

Radom područnih jedinica upravljaju čelnici
ustrojstvenih jedinica izvan sjedišta ministarstva, tj. voditelji odsjeka područnih
jedinica.

Članak 55.

Državni tajnici odgovorni su za svoj rad ministru i
Vladi Republike Hrvatske.

Tajnik Ministarstva odgovoran je za svoj rad
ministru.

Pomoćnici ministra odgovorni su za svoj rad ministru.

Načelnici odjela u sastavu uprava odgovorni su za
svoj rad pomoćnicima ministra, koji upravljaju tim upravnim organizacijama i
ministru.

Voditelji odsjeka odgovorni su načelnicima odjela u čijem
su sastavu odsjeci, pomoćnicima ministra upravnih organizacija u čijem su
sastavu odjeli, te ministru.

Voditelji odsjeka područnih jedinica Ministarstva
odgovorni su za svoj rad načelniku odjela u čijem su sastavu odsjeci, pomoćnicima
ministra upravnih organizacija u čijem su sastavu odjeli, te ministru.

Načelnik odjela u sklopu Tajništva Ministarstva
odgovoran je tajniku Ministarstva i ministru.

Voditelj odsjeka u sklopu Odjela koji je u Tajništvu
Ministarstva odgovoran je za svoj rad načelniku odjela, tajniku Ministarstva i
ministru.

Članak 56.

Ministar ustrojava stručni kolegij kao stručno i
savjetodavno tijelo ministra.

Sastav stručnog kolegija, pitanja koja će se
raspravljati i mjesto održavanja kolegija utvrđuje ministar.

Ostali službenici Ministarstva pozivaju se na
sjednice po potrebi.

Članak 57.

Ministarstvo surađuje s drugim tijelima državne
uprave i s pravnim osobama koje imaju javne ovlasti u vezi s ostvarivanjem stručnih
i upravnih poslova iz djelokruga Ministarstva.

Ministarstvo surađuje i sa stručnim, znanstvenim i
drugim ustanovama i institucijama radi rješavanja pojedinih stručnih i upravnih
pitanja iz djelokruga Ministarstva.

Članak 58.

Za raspravljanje o pojedinim pitanjima, obavljanje
stručnih i upravnih poslova, za utvrđivanje nacrta propisa, te davanje mišljenja
i prijedloga o značajnijim pitanjima iz djelokruga Ministarstva, ministar može
osnivati stručne savjete, odnosno radne grupe.

Članovi
stručnih savjeta, odnosno radnih grupa izvan ministarstva, imenuju se uz
prethodno pribavljenu suglasnost čelnika odgovarajućeg tijela ili druge
organizacije u kojoj su zaposleni.

Aktom o
osnivanju utvrđuje se djelokrug i način rada struč­nog savjeta, odnosno radne
skupine.

IV.
OKVIRNI BROJ DRŽAVNIH SLUŽBENIKA I NAMJEŠTENIKA

Članak
59.

Poslove iz djelokruga Ministarstva, ovisno o vrsti,
složenosti, stručnoj spremi i drugim uvjetima, obavljaju državni službenici
raspoređeni na radna mjesta službenika te namještenici raspoređeni na radna
mjesta namještenika, u skladu sa zakonom.

Okvirni broj državnih službenika i namještenika
potrebnih za obavljanje poslova iz djelokruga Ministarstva utvrđuje se u
tablici koja je sastavni dio ove Uredbe i ne objavljuje se u Narodnim novinama.

V.
PRIJELAZNE I ZAVRŠNE ODREDBE

Članak
60.

Pitanja
važna za rad Ministarstva koja nisu uređena Zakonom, Uredbom o načelima za
unutarnje ustrojstvo tijela državne uprave, te ovom Uredbom, utvrdit će se
Pravilnikom o unutarnjem redu Ministarstva, a osobito broj potrebnih državnih
službenika i namještenika s naznakom njihovih osnovnih poslova i zadaća, te
stručnih uvjeta potrebnih za njihovo obavljanje, kao i njihove ovlasti i
odgovornosti.

Članak 61.

Pravilnik o unutarnjem redu Ministarstva donijet će
ministar znanosti, obrazovanja i športa, u roku od 30 dana od dana stupanja na
snagu ove Uredbe.

Ministar znanosti, obrazovanja i športa ovlastit će
pomoć­nike ministra za vođenje upravnih organizacija utvrđenih ovom Uredbom.

Članak 62.

Danom stupanja na snagu ove Uredbe prestaje važiti
Uredba o unutarnjem ustrojstvu Ministarstva prosvjete i športa (»Narodne
novine«, br. 70/2001 i 200/2003) i Uredba o unutarnjem ustrojstvu Ministarstva
znanosti i tehnologije (»Narodne novine«, broj 70/2001).

Članak 63.

Ova Uredba stupa na snagu danom objave u »Narodnim no­vi­nama«.

Klasa:
023-03/04-01/24

Urbroj:
5030108-04-1

Zagreb, 3. ožujka 2004.

Predsjednik
**dr. sc.** **Ivo Sanader**, v. r.

Uredba, NN 29/2004-811